पंजाब के सीएम ने कहा- पराली जलाने वाले 3 हजार किसानों पर जुर्माना लगाया, केजरीवाल कर रहे राजनीति  
पराली जलाने वाले 3 हजार किसानों पर जुर्माना लगाया- अमरिंदर
अरविंद केजरीवाल केवल राजनीति कर रहे हैं- अमरिंदर
केजरीवाल ने जमीनी स्तर पर क्या किया है- अमरिंदर
राष्ट्रीय राजधानी में वायु प्रदूषण से लोगों का बुरा हाल है. इस बीच पंजाब के मुख्यमंत्री अमरिंदर सिंह ने रविवार को कहा कि उनकी सरकार ने पराली जलाने वाले 3,000 किसानों पर जुर्माना लगाया है. उन्होंने दिल्ली के मुख्यमंत्री अरविंद केजरीवाल की आलोचना करते हुए कहा कि लोगों की समस्या का समाधान करने के बजाए वह राजनीति से ज्यादा कुछ नहीं कर रहे हैं. अमरिंदर सिंह ने कहा, ‘‘समस्या का समाधान करने के बजाय दिल्ली के मुख्यमंत्री अरविंद केजरीवाल केवल राजनीति कर रहे हैं.'' 
उन्होंने पूछा कि आम आदमी पार्टी के नेता ने इस समस्या के समाधान के लिए जमीनी स्तर पर क्या किया है? पंजाब के मुख्यमंत्री ने कहा कि राज्य प्रशासन ने एक नवंबर तक पराली जलाने के 20,729 मामलों में 2,923 किसानों पर जुर्माना लगाया.
राज्य सरकार वृहद पैमाने पर की गई कोशिश की वजह से पिछले साल के मुकाबले इस साल पराली जलाने की घटनाओं में 10 से 20 फीसदी की कमी आने की उम्मीद कर रही है. दिल्ली के धुंध में पंजाब की हिस्सेदारी को स्वीकार करते हुए अमरिंदर ने कहा कि समस्या के लिए उनके ही राज्य को पूरी तरह से जिम्मेदार ठहराना ‘बिल्कुल गलत' है. 
उन्होंने कहा, पिछले साल पराली जलाने की करीब 49,000 घटनाएं सामने आई थीं. इस साल सरकार को अबतक ऐसी 20,729 घटनाओं की जानकारी मिली है जबकि 70 फीसदी से अधिक धान की कटाई हो चुकी है. मुख्यमंत्री ने कहा, ‘‘ पिछले साल किसानों पर पराली जलाने को लेकर लगाए गए जुर्माने की वसूली पर पंजाब और हरियाणा उच्च न्यायालय ने रोक लगा दी है इसके बावजूद राज्य सरकार ने पराली जलाने के खतरनाक पंरपरा को रोकने के लिए वृहद कदम उठाए हैं.''
अमरिंदर सिंह ने कहा कि कर्ज में डूबे किसानों पर और बोझ नहीं डाला जा सकता. केंद्र की ओर से मुआवजा देना ही एकमात्र उपाय है. यह मुद्दा राजनीति का नहीं बल्कि लोगों के भविष्य का है जो राजनीति से ऊपर है.